ส่วนที่1

ข้อมูลสรุป (Executive Summary)

กลุ่มบริษัทฯประกอบด้วย บริษัท ดี อี แคปปิตอล จำกัด (มหาชน) และ บริษัท ไดสตาร์เชน จำกัด
(“กลุ่มบริษัทฯ”) ดำเนินธุรกิจขายเช่าซื้อสินค้ายี่ห้อ “ไดสตาร์” ประเภทเครื่องใช้ไฟฟ้าภายในบ้าน
เครื่องใช้สำนักงาน รถจักรยานยนต์ และอื่นๆ พร้อมบริการก่อนและหลังการขายถึงบ้าน อาทิ
บริการจัดส่งสินค้า และเก็บค่างวดเช่าซื้อ เป็นต้น
ให้แก่กลุ่มลูกค้าระดับกลาง-ล่างที่อาศัยอยู่นอกเขตเทศบาลในจังหวัดต่างๆ
โดยกลุ่มบริษัทฯซื้อสินค้าจากผู้ผลิตและจัดจำหน่ายเพียงรายเดียว คือ บมจ. ไดสตาร์ อิเลคทริก
คอร์เปอเรชั่น ซึ่งเป็นผู้ถือหุ้นรายใหญ่ของบริษัทฯในสัดส่วนร้อยละ 21.75
เพื่อนำมาขายเช่าซื้อให้แก่ผู้บริโภคและตัวแทนฯ ด้วยนโยบายการขายเข่าซื้อแบบเข้าถึงตัวลูกค้า
ผ่านช่องทางการจัดจำหน่าย 2 รูปแบบ คือ 1) การขายเช่าซื้อผ่านสาขา
ซึ่งพนักงานบริษัทจะเป็นผู้ดำเนินการขายเช่าซื้อให้แก่ผู้บริโภค และ 2)
การขายเช่าซื้อผ่านตัวแทนขายเช่าซื้อ ซึ่งกลุ่มบริษัทฯจะขายเช่าซื้อให้แก่ตัวแทนฯ
โดยให้สิทธิในการนำสินค้าไปจำหน่ายให้แก่ผู้บริโภคต่อไปทั้งในรูปแบบการขายสดและเช่าซื้อ ทั้งนี้
ผู้บริโภคจะได้รับสินค้าและบริการในราคาและรูปแบบเดียวกันทั้งจากสาขาและตัวแทนฯ ณ 31
ธันวาคม2547 กลุ่มบริษัทฯมีสาขาและตัวแทนฯ 75 สาขาและ 305 รายใน 74
จังหวัดทั่วทุกภูมิภาคของประเทศ

บริษัทฯถือหุ้น ไดสตาร์เชน ในสัดส่วนร้อยละ 99.99
โดยบริษัททั้งสองดำเนินธุรกิจเสมือนเป็นบริษัทเดียวกัน เนื่องจากมีประเภทธุรกิจ
ลักษณะการดำเนินงาน และผู้บริหารชุดเดียวกัน ต่อมาในปี 2547
กลุ่มบริษัทฯได้ปรับโครงสร้างกลุ่มเพื่อให้เกิดความชัดเจนในการดำเนินกิจการ
รวมทั้งการประหยัดค่าใช้จ่ายและเพิ่มประสิทธิภาพการบริหารงานภายใน
โดยบริษัทฯได้เข้าซื้อทรัพย์สินและรับโอนย้ายพนักงานทั้งหมดจาก ไดสตาร์เชน
ตามมูลค่าทางบัญชีรวม 540.91 ล้านบาท อย่างไรก็ตาม ณ
วันปรับโครงสร้างไม่ได้ทำให้เกิดการเปลี่ยนแปลงอย่างมีนัยสำคัญในแง่ภาพรวมของกลุ่มบริษัทฯ
ซึ่งภายหลังการปรับโครงสร้างดังกล่าว ไดสตาร์เชน มีผลขาดทุนสะสมคงเหลือ 94.82 ล้านบาท
และมีนโยบายการดำเนินธุรกิจด้านการบริหารบัญชีลูกหนี้ที่มีปัญหา (Distressed Assets
Management)
โดยปัจจุบันได้ประมูลซื้อสิทธิเรียกร้องลูกหนี้เช่าซื้อรถยนต์ของสถาบันการเงินที่ได้ปิดดำเนินกิจการไปแล้วจากกองทุนเพื่อการฟื้นฟูระบบสถาบันการเงินเพื่อนำมาบริหารการเก็บเงิน

กลุ่มบริษัทฯตระหนักถึงความสำคัญในการบริหารและจัดการลูกหนี้เช่าซื้อเป็นอย่างยิ่ง
จึงได้พัฒนาระบบการเก็บเงินการติดตามลูกหนี้
และการเร่งรัดหนี้สินที่สามารถควบคุมการบริหารงานลูกหนี้ได้อย่างรัดกุม
ซึ่งช่วยให้ลูกหนี้ที่มีปัญหาลดลงอย่างรวดเร็ว อย่างไรก็ตาม
เพื่อให้สอดคล้องกับหลักความระมัดระวังมากยิ่งขึ้นกลุ่มบริษัทฯได้เปลี่ยนนโยบายทางบัญชีดังนี้

1.  การเปลี่ยนแปลงประมาณการหนี้สงสัยจะสูญสำหรับลูกหนี้ตามสัญญาเช่าซื้อ
    โดยตั้งค่าเผื่อหนี้สงสัยจะสูญจากลูกหนี้เช่าซื้อโดยใช้รายงานอายุลูกหนี้เป็นเกณฑ์
    ซึ่งคำนวณจากลูกหนี้ตามสัญญาเช่าซื้อหักด้วยดอกผลเช่าซื้อรอตัดบัญชี
    และพิจารณาเปรียบเทียบถึงโอกาสในการได้รับชำระคืนและการตรวจสอบฐานะปัจจุบันของลูกหนี้เป็นรายๆ
    โดยมีหลักเกณฑ์การตั้งค่าเผื่อหนี้สงสัยจะสูญสำหรับลูกหนี้ปกติที่อัตราร้อยละ 1
    และเพิ่มขึ้นตามอายุลูกหนี้ตามลำดับจนกระทั่งสำรองเต็มจำนวนสำหรับลูกหนี้ที่ค้างชำระตั้งแต่
    12 เดือนขึ้นไป ซึ่งผลจากการเปลี่ยนแปลงดังกล่าวทำให้กลุ่มบริษัทฯมีค่าเผื่อหนี้สงสัยจะสูญในปี
    2546 เพิ่มขึ้น 16.79 ล้านบาท

2.  การเปลี่ยนนโยบายการหยุดรับรู้รายได้
    จากการพิจารณาความสามารถของลูกหนี้เช่าซื้อเป็นหลัก
    เป็นหยุดรับรู้รายได้ดอกเบี้ยของลูกหนี้เช่าซื้อเมื่อค้างชำระเกินกว่า 3 งวด
    ซึ่งเป็นไปตามแนวทางปฏิบัติของสมาคมนักบัญชีและผู้สอบบัญชีรับอนุญาตแห่งประเทศไทย (
    ปัจจุบัน คือ สภาวิชาชีพบัญชี)

ในปี 2546 กลุ่มบริษัทฯมีกำไรสุทธิและลูกหนี้ตามสัญญาเช่าซื้อ 107.3 และ 850.93 ล้านบาท
และในปี 2547 มีกำไรสุทธิที่เพิ่มสูงขึ้นเป็น 173.4 ล้านบาท ซึ่งเพิ่มขึ้นคิดเป็นร้อยละ 61.62
และมีลูกหนี้ตามสัญญาเช่าซื้อ 1,273.94 ล้านบาท ตามลำดับ ปัจจุบัน บริษัทฯมีทุนจดทะเบียน 480
ล้านบาท เรียกชำระแล้ว 480 ล้านบาท แบ่งเป็นหุ้นสามัญ 480 ล้านหุ้น มูลค่าที่ตราไว้หุ้นละ 1
บาท